La Llei 24/1987, de 28 de desembre, de creació de l'Entitat Autònoma del Diari Oficial i de Publicacions de la Generalitat de Catalunya (EADOP), en l'article 3 estableix les funcions i els objectius d'aquesta entitat autònoma comercial.
El Decret 40/1988, d'11 de febrer, de desplegament de la Llei 24/1987, establia les unitats bàsiques de l'Entitat i els assignava globalment les funcions pròpies de l'EADOP.
Finalment, pel Decret 134/1993, de 7 de maig, d'estructuració de l'Entitat Autònoma del Diari Oficial i de Publicacions i d'assignació de funcions a les seves unitats, s'establia l'estructura operativa de l'Entitat i s'atribuïen les funcions específiques de cada unitat, completades per l'Acord del Govern de 20 de juliol de 1992 pel que fa a la fixació dels preus de venda de les publicacions de l'Administració de la Generalitat.
Pel Decret 137/1996, de 30 d'abril, de reestructuració del Departament de la Presidència, va ser dissolta la Direcció General del Diari Oficial i de Publicacions i les seves funcions van ser redistribuïdes entre la nova Direcció General de Difusió i la Direcció General de l'Entitat Autònoma del Diari Oficial i de Publicacions, alhora que es creava dins d'aquesta la Subdirecció de Coordinació Editorial.
Finalment, per l'Acord del Govern de 25 de novembre de 1997 es va aprovar el Contracte programa 1998-1999 entre l'Administració de la Generalitat i l'Entitat Autònoma sobre la base del seu ple autofinançament.
La clàusula 7 d'aquest Contracte programa estableix que, per al desenvolupament de la seva activitat, l'Entitat pot efectuar contractacions de personal sense cap més limitació que les dotacions consignades en el seu pressupost i sense que li siguin aplicables els actuals i futurs acords del Govern sobre dimensionament de personal i similars.
Atesos aquests antecedents i l'increment de les activitats de l'Entitat en els darrers anys, el present Decret té per objecte la reestructuració i reassignació de funcions entre les diferents unitats orgàniques que integren l'EADOP.
En virtut d'això, i de conformitat amb el que estableix la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, a proposta del conseller de la Presidència i d'acord amb el Govern,
La Direcció General de l'Entitat Autònoma del Diari Oficial i de Publicacions de la Generalitat de Catalunya (EADOP) s'estructura en els òrgans actius següents: Subdirecció General de Coordinació Editorial i Gerència.
2.1 Com a òrgan rector de l'Entitat i integrant del seu Consell d'Administració, correspon a la Direcció General de l'Entitat:
a) Exercir les competències que li atribueix l'article 6 del Decret 40/1988, d'11 de febrer, de desplegament de la Llei 24/1987, de 28 de desembre, de creació de l'Entitat.
b) Executar l'ordre de publicació de les normes i els actes administratius destinats al Diari Oficial de la Generalitat de Catalunya i garantir-ne la difusió a través dels suports físics i mitjans telemàtics disponibles.
c) Programar les publicacions pròpies de l'Entitat d'acord amb la política del Govern, l'edició dels reculls de legislació i de les normes publicades en el DOGC i dels materials de l'Administració de la Generalitat que siguin de la mateixa naturalesa pels seus continguts.
d) Exercir la vicepresidència del Consell Editorial de la Generalitat, juntament amb el director general de Difusió.
e) Contribuir perquè l'activitat editorial de la Generalitat es realitzi en funció de l'eficàcia, la qualitat, la reducció de costos i el servei públic.
f) Tenir coneixement previ dels programes editorials dels òrgans editors respectius i dels costos de les publicacions dels departaments i organismes autònoms a efectes de contractació de les empreses distribuïdores i de la fixació de preus de venda.
2.2 Depèn de la Direcció General la Unitat de Base de Dades del DOGC, amb les funcions següents:
a) Administrar i mantenir la Base de Dades actualitzada amb els documents publicats al DOGC, amb la informació necessària per poder-los localitzar, consultar o editar en altres suports físics o difondre'ls per mitjans telemàtics.
b) Elaborar els índexs trimestrals del DOGC i reculls legislatius.
c) Donar suport a l'Administració de la Generalitat i als usuaris externs en referència amb l'explotació i utilització de la Base de Dades del DOGC.
3.1 Correspon a la Subdirecció General de Coordinació Editorial:
a) Elaborar, actualitzar i executar la normativa editorial de l'Administració de la Generalitat aprovada pel Consell Editorial de la Generalitat, creat per l'Acord del Govern de 26 de gener de 1993.
b) Fer el seguiment de les dades tècniques i dels costos de les publicacions de la Generalitat.
c) Promoure i coordinar la prestació de serveis editorials als departaments del Govern i a les entitats autònomes.
d) Examinar els projectes editorials de l'Entitat Autònoma, dictaminar-ne la publicació i coordinar-ne l'edició.
e) Establir els termes dels contractes de cessió de drets d'autor i fixar, d'acord amb la Gerència, la valoració econòmica per a les edicions de l'Entitat i assessorar els departaments i les entitats autònomes de la Generalitat sobre drets de la propietat intel·lectual i drets editorials.
f) Emprendre les actuacions necessàries perquè les publicacions de la Generalitat siguin posades a disposició de l'Àrea Comercial i obtinguin difusió pública.
3.2 Depèn de la Subdirecció General de Coordinació Editorial l'Àrea Comercial de l'Entitat.
A l'Àrea Comercial li corresponen les funcions següents:
a) Dissenyar i executar la política comercial de l'Entitat i les estratègies de venda, i participar en les actuacions de promoció de les publicacions de la Generalitat.
b) Dirigir les línies de distribució comercial de les publicacions de la Generalitat, fer el seguiment i el control de la gestió dels distribuïdors i assessorar-los.
c) Controlar l'organització, la gestió i el funcionament de les llibreries de la Generalitat.
d) Gestionar i revisar les despeses que genera l'Àrea.
e) Elaborar les estadístiques de l'Àrea i mantenir al dia tota la informació econòmica i de costos de l'Àrea.
5.1 La Gerència exerceix la gestió del pressupost i de les contractacions i les compres, prèvia autorització del director general, i coordina les àrees i unitats administratives de l'Entitat.
5.2 Depenen de la Gerència les àrees i unitats següents: Àrea de Gestió Administrativa, Àrea de Tractament de Textos, Àrea de Producció, Unitat de Contractació d'Anuncis del DOGC i Unitat de Subscripcions del DOGC.
6.1 A l'Àrea de Gestió Administrativa, assimilada a Servei, li corresponen les funcions següents:
a) Elaborar sota les directrius de la Direcció General la proposta d'avantprojecte de pressupost i exercir-ne el control d'acord amb la Llei de pressupostos de la Generalitat i de les seves entitats autònomes.
b) Supervisar la tresoreria i la comptabilitat de l'EADOP i fer l'anàlisi dels estats financers i pressupostaris.
c) Preparar i executar les contractacions de l'Entitat.
d) Establir el sistema de comptabilitat de costos i coordinar-ne la implantació a l'EADOP.
e) Controlar la gestió dels estocs de publicacions de l'Entitat i de les institucions de la Generalitat dipositades en el magatzem de l'Entitat per a la seva comercialització.
f) Dur a terme les compres de publicacions als departaments i organismes de la Generalitat destinades a la venda i la facturació als clients dels serveis editorials i de publicacions, amb excepció de les que es duen a terme a les llibreries i a les unitats d'Anuncis i Subscripcions del DOGC.
6.2 De l'Àrea de Gestió Administrativa depenen la Secció de Personal i la Unitat de Comptabilitat i Gestió Administrativa de Publicacions.
6.3 Corresponen a la Secció de Personal les funcions següents:
a) Preparar l'oferta anual d'ocupació de personal de l'Entitat, fer la proposta dels contractes de treball i gestionar la nòmina i les cotitzacions a la Seguretat Social.
b) Exercir la custòdia dels expedients, el control del registre de personal i el seguiment del règim intern, l'aplicació correcta de les llicències, els permisos i les excedències, i elaborar els documents i els informes necessaris relatius als moviments de personal.
c) Elaborar l'avantprojecte del pressupost de personal i els plans anuals de formació, i fer-ne el seguiment.
d) Coordinar amb les diferents àrees totes les qüestions de personal.
e) Coordinar el Pla de millora contínua de qualitat de l'Entitat.
6.4 Corresponen a la Unitat de Comptabilitat i Gestió Administrativa de Publicacions les funcions següents:
a) Dur a terme la comptabilitat pressupostària i la comptabilitat general coordinant-la amb l'analítica.
b) Elaborar els estats financers i de tresoreria de l'Entitat.
c) Coordinar la facturació centralitzada de l'Entitat.
d) Controlar el magatzem de publicacions i verificar les existències de publicacions dels diferents dipòsits que estan sota la tutela de l'Entitat.
7.1 A l'Àrea de Tractament de Textos li corresponen les funcions següents:
a) Planificar i garantir la correcció lingüística i la posada a punt dels textos destinats al DOGC.
b) Fer el seguiment dels circuits informàtics i de transmissió electrònica dels textos destinats al DOGC i mantenir la base de dades d'usuaris dels departaments.
c) Proposar i aplicar els criteris lingüístics i textuals que s'hagin d'adoptar en l'edició del DOGC i de les publicacions que siguin encomanades a l'Entitat.
d) Representar el DOGC en les reunions de la Comissió Assessora de Llenguatge Administratiu i en altres organismes de caràcter lingüístic que sol·licitin la seva participació.
e) Planificar i coordinar el procés de correcció i traducció de les publicacions que siguin encomanades a l'Entitat.
Responsabilitzar-se de les traduccions al català de les disposicions que han de ser publicades en l'edició del BOE en llengua catalana.
f) Gestionar i revisar les factures i despeses que genera l'Àrea.
g) Elaborar les estadístiques de l'Àrea i mantenir al dia la informació econòmica i de costos de l'Àrea.
7.2 Depenen de l'Àrea de Tractament de Textos la Unitat de Lingüistes Correctors del DOGC i Publicacions i la Unitat de Gestió de Documents.
7.3 Corresponen a la Unitat de Lingüistes Correctors del DOGC i Publicacions les funcions següents:
a) Fer la revisió lingüística i formal dels textos de l'Administració de la Generalitat abans de la seva signatura per a la publicació al DOGC.
Efectuar la mateixa revisió dels textos provinents d'altres administracions i organismes diversos.
b) Revisar en última instància les compaginades del DOGC i dels índexs trimestrals.
c) Assessorar els departaments en qüestions de llenguatge jurídic i en la gestió informàtica i transmissions electròniques dels documents destinats a ser publicats al DOGC.
d) Fer la correcció d'estil dels originals i de les compaginades de les publicacions que edita l'Entitat.
e) Posar a punt les traduccions dels textos que s'han de publicar en l'edició catalana del BOE.
7.4 Corresponen a la Unitat de Gestió de Documents les funcions següents:
a) Rebre les disposicions signades que provenen de la Secretaria del Govern, verificar les dades de publicació i preparar els sumaris de cada edició del DOGC.
b) Donar d'alta i mantenir la base de dades d'usuaris acreditats del circuit de transmissió de documents dels departaments del Govern per al trànsit electrònic entre aquests i el DOGC.
c) Controlar i mantenir els fitxers informàtics que intervenen en l'elaboració del DOGC i posterior tramesa a la Unitat de Base de Dades del DOGC.
d) Gestionar els fitxers informàtics dels textos en castellà tramesos des del BOE per a la traducció al català, vetllar pel termini de traducció i retransmetre'ls electrònicament per a la seva publicació en l'edició del BOE en català.
8.1 A l'Àrea de Producció li corresponen les funcions següents:
a) Planificar i realitzar la producció del Diari Oficial de la Generalitat de Catalunya, de les publicacions pròpies de l'Entitat i de les que li siguin encomanades.
b) Assessorar els departaments de la Generalitat que ho sol·licitin pel que fa als aspectes tècnics dels processos de producció editorial.
c) Confeccionar els expedients de cada publicació, gestionar les compres a proveïdors i revisar les factures i despeses originades per l'Àrea.
d) Elaborar les estadístiques i mantenir al dia tota la informació econòmica i de costos de l'Àrea.
8.2 Depèn de l'Àrea de Producció la Unitat de Preimpressió i Producció, amb les funcions següents:
a) Aplicació d'estils tipogràfics, digitalització d'imatges i compaginació del DOGC.
b) Transmissió telemàtica de les pàgines del DOGC a la impremta contractada i control de la impressió, i a la Base de Dades per a la seva consulta a través d'Internet.
c) Preparació tipogràfica d'originals, compaginació de publicacions sobre els diversos suports físics i control de la producció contractada amb industrials externs.
Correspon a la Unitat de Contractació d'Anuncis del DOGC, assimilada a Negociat: rebre, quantificar i facturar els textos sotmesos a pagament i destinats al DOGC, establir els terminis d'inserció i gestionar-ne la publicació.
Correspon a la Unitat de Subscripcions del DOGC: la gestió administrativa de les altes i baixes de subscriptors del DOGC i les corresponents facturacions (DOGC en paper; DOGC en microfitxa; DOGC en suport CD-ROM; DOGC per Internet i Base de Dades del DOGC); establir els tiratges i coordinar la distribució del DOGC, i gestionar la venda de tots els productes del DOGC.
Queda derogat el Decret 134/1993, de 7 de maig, d'estructuració de l'Entitat Autònoma del Diari Oficial i de Publicacions i d'assignació de funcions a les seves unitats.
Barcelona, 6 de setembre de 1999